Document ID: 32007D0270

KOMISIJAS LĒMUMS
(2007. gada 23. aprīlis)
par Kopienas finansiālo ieguldījumu ārkārtas pasākumiem putnu gripas apkarošanai Nīderlandē 2006. gadā
(izziņots ar dokumenta numuru K(2007) 1746)
(Autentisks ir tikai teksts holandiešu valodā)
(2007/270/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1), un jo īpaši tā 3. panta 3. punktu un 3.a panta 1. punktu,
tā kā:
(1)
Lēmumā 90/424/EEK ir noteiktas procedūras, kas reglamentē Kopienas finansiālo ieguldījumu īpašiem veterināriem pasākumiem, tostarp ārkārtas pasākumiem. Lēmumā 90/424/EEK, kurā grozījumi izdarīti ar Lēmumu 2006/53/EK (2), ir paredzēts Kopienas finansiālais ieguldījums dalībvalstīm, lai segtu dažas izmaksas, kas saistītas ar pasākumiem putnu gripas apkarošanai.
(2)
Nīderlandē 2006. gadā ir konstatēti putnu gripas uzliesmojumi. Šī slimība nopietni apdraud Kopienas ganāmpulkus. Saskaņā ar Lēmuma 90/424/EEK 3.a panta 2. punktu Nīderlande veica pasākumus, lai apkarotu slimības uzliesmojumus.
(3)
Kopienas finansiālo atbalstu jāizmaksā ar noteikumu, ka plānotie pasākumi ir faktiski īstenoti un attiecīgās iestādes noteiktajā termiņā ir sniegušas Komisijai visu nepieciešamo informāciju.
(4)
Komisijas 2005. gada 28. februāra Regula (EK) Nr. 349/2005, ar ko paredz noteikumus Kopienas finansējuma piešķiršanai ārkārtas pasākumiem un cīņai pret noteiktām dzīvnieku slimībām atbilstīgi Padomes Lēmumam 90/424/EEK (3), pēc Lēmuma 90/424/EEK grozījumiem, kas izdarīti ar Lēmumu 2006/53/EK, vairs neattiecas uz putnu gripu. Tādēļ šajā lēmumā ir īpaši jāparedz, ka finansiālo ieguldījumu Nīderlandei piešķir atbilstoši konkrētiem noteikumiem, kas paredzēti Regulā (EK) Nr. 349/2005.
(5)
Lēmuma 90/424/EEK 3.a panta 3. punkts paredz, ka Kopienas finansiālais ieguldījums ir 50 % no attaisnotajām izmaksām, kas radušās dalībvalstīm.
(6)
Nīderlande ir pilnībā ievērojusi tehniskās un administratīvās saistības, kas noteiktas Lēmuma 90/424/EEK 3. panta 3. punktā un 3.a panta 2. punktā. Nīderlande ir iesniegusi Komisijai informāciju par izmaksām, kas radušās saistībā ar slimības uzliesmojumu 2006. gada 30. augustā, un pēc tam tā ir sniegusi visu vajadzīgo informāciju par kompensāciju izmaksām un darbības izdevumiem.
(7)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Kopienas finansiālais ieguldījums
1. Kopienas finansiālo ieguldījumu var piešķirt Nīderlandei attiecībā uz izmaksām, kas šai dalībvalstij radušās, veicot Lēmuma 90/424/EEK 3.a panta 2. punktā minētos pasākumus, lai apkarotu putnu gripu 2006. gadā.
Finansiālais ieguldījums ir 50 % apmērā no izmaksām, par kurām ir tiesības saņemt Kopienas finansējumu.
2. Šajā lēmumā Regulas (EK) Nr. 349/2005 2. līdz 5. pantu, 7. un 8. pantu, 9. panta 2., 3. un 4. punktu un 10. pantu piemēro mutatis mutandis.
2. pants
Adresāts
Šis lēmums ir adresēts Nīderlandes Karalistei.
Briselē, 2007. gada 23. aprīlī

Labels: 19
5
20
0
6
18
15